Kuorma-auto on törmännyt useisiin ajoneuvoihin Södermalmin kaupunginosassa Tukholman keskustassa.

Kuorma-auto on törmännyt useisiin autoihin Södermalmin kaupunginosassa Tukholmassa, kertoo Aftonbladet. Tapaus on aiheuttanut paikalla suuren poliisioperaation. Yhden kerrotaan loukkaantuneen.

Poliisin mukaan kuorma-auton kuljettaja on paennut paikalta Bondegatanilla, ja etsinnät henkilön tavoittamiseksi on aloitettu.

Useiden poliisilähteiden mukaan paikalla on myös Ruotsin kansallinen iskujoukko. Aftonbladetin mukaan jopa pommiryhmä on tulossa paikalle. Myös Ruotsin tiedustelu- ja turvallisuuspalvelulle on ilmoitettu.

Lehden haastatteleman silminnäkijän mukaan kuljettaja ajoi liikennettä kohti yksisuuntaisella Blekingegatanilla. Sven-Erik Olsson Ruotsin poliisista kertoo, että asiasta saatiin tieto, kun auto oli ottanut yhteen taksin kanssa.

Hälytys tapahtuneesta tuli aamulla kello 8.37.

Hän vain kaasutti

Paikalla ollut silminnäkijä Per Sturesson kertoo olleensa matkalla töihin, kun kuuli kovan pamauksen vain muutaman metrin päästä.

- Luulin ensin, että kyseessä olisi onnettomuus ja että kuljettaja nousisi ulos autosta katsomaan, mitä oli tapahtunut, mutta hän vain kaasutti ja jatkoi ajamista. Sellaiselle kadulle hän ajoi kovaa, varmasti 50 kilometriä tunnissa, Sturesson kertoo.

- Aivan kuin hän olisi halunnut paeta paikalta mahdollisimman nopeasti paniikissa.

Varastettu kuorma-auto

Aftonbladetin tietojen mukaan kuorma-auto on ilmoitettu varastetuksi Etelä-Tukholmassa sijaitsevasta yrityksestä. Poliisi on ollut yhteydessä auton omistajaan Curre Cederströmiin, jonka yritys keskittyy käytettyjen ajoneuvojen myyntiin.

Cederström kertoo käyttäneensä autoa neljän muun henkilön kanssa eilen illalla kymmenen ja puoli yhdentoista välisenä aikana. Auton he jättivät parkkipaikalle Etelä-Tukholmaan.

- Olen sokissa. Tämä on kamalaa. Toivottavasti kenellekään ei ole käynyt pahasti, Cederström sanoi lehdelle.